Vrae en Antwoorde | Afrikaanse Nuus
Hier beantwoord ons algemene vrae. Kies die toepaslike opskrif en klik dan op die vraag om die antwoord te vind.
OOR AFRIKAANSE NUUS
Vrae en Antwoorde oor Afrikaanse Nuus
Waar lees ek meer oor Afrikaanse Nuus?
Sien die “Oor Ons” bladsy.
Wat is Afrikaanse Nuus se Missie en Visie?
Sien die “Missie en Visie” bladsy.
Hoe kontak ek Afrikaanse Nuus?
Sien die “Kontak Ons” bladsy.
Waarom word die Identiteite van die Redaksionele Bestuur en Skrywers soms verswyg?
Die Redaksionele Bestuur is geensins skaam oor hul identiteite of betrokkenheid by Afrikaanse Nuus of ander volks- en kultuurverwante aangeleenthede nie!
Baie van ons beamptes en skrywers het egter ook ander inkomstebronne en belange. Weens die huidige regering se rassistiese Swart Ekonomiese Bemagtiging (SEB) en ander diskriminerende wette, loop beamptes en skrywers ongelukkig die risiko om hul werk of leweringskontrakte elders te verloor.
Van ons beamptes en skrywers het reeds gerapporteer dat bestellings vir hul produkte of dienste dramaties afgeneem het na skrywes of navrae aan politici en ander korporatiewe instansies. Daarbenewens kan ons beamptes en skrywers ook op ander wyses deur politieke aktiviste of kriminele elemente geteiken word.
Waar kan ek 'n Persverklaring, Berig of Brief indien?
Besoek gerus die “Persverklarings” bladsy.
Hoe kan ek Kommentaar op Berigte lewer of self Berigte Skryf?
Registreer gerus vir Lidmaatskap. U kan dan Aanteken en u kommentaar op berigte lewer sonder verdere goedkeuring mits u die registrasieproses volledig voltooi het. Dit behels ook dat u die nodige aksie neem wat per epos aan u versend is. Daarna kan u net die CAPTCHA aan die onderkant van berigte voltooi en u kommentaar plaas.
Indien u self wil skryf, kontak ons nadat u geregistreer het en rig ‘n skriftelike versoek sodat ons die nodige publikasie-regte aan u kan toeken.
Ons kan ongelukkig nie toelaat dat almal op die internet sommer net berigte plaas nie, en vra daarom miskien ‘n paar ongemaklike vrae wanneer persoonlike profiele opgedateer word. Die doel is bloot om die “kaf van die koring” te skei. Ons wil nie graag ons tyd verkwansel met bog of bedrieglike identiteite nie, en verkies daarom om ons eie kriteria te gebruik vir lidmaatskap en skrywers.
Hoewel ons ook die publiek kan toelaat om met Facebook of ander profiele aan te teken om sodoende ons eie registrasieproses te vergemaklik of selfs uit te skakel, het ons daarteen besluit omdat daar talle ongure karakters en vervalste profiele op sosiale netwerke bestaan. Anders as die hoofstroom media, stel ons nie soseer in getalle belang nie, ons fokus is eerder op mense met vaste beginsels en behoorlike waardestelsels.
Vrae en Antwoorde oor Lidmaatskap by Afrikaanse Nuus.
Lidmaatskap-opsies bied aan u volle toegang tot alle berigte en informasie (met die uitsondering van “Private” informasie). U moet egter aanteken, soos u ook maar met Facebook of ander sosiale netwerke doen, alvorens toegang verkry word.
Die doel met lidmaatskap-opsies is om die bedryfskostes van Afrikaanse Nuus te probeer dek. Daar is tans maandelikse bedryfstekorte wat aangevul moet word om Afrikaanse Nuus se voorbestaan te verseker. Sien ook Finansiële Bydraes hierna.
Waar kry ek my Lidmaatskap Rekening?
Kyk op die “spyskaart” onder TUISBLAD > Lidmaatskap Rekening.
Waar wysig ek my Profiel?
Kyk op die “spyskaart” onder TUISBLAD > Lidmaatskap Rekening > Gebruiker Profiel
Kan ek my Lidmaatskap Wysig of Kanselleer?
Ja u kan. Kyk op die “spyskaart” onder TUISBLAD > Lidmaatskap Rekening > Kansellasie
U kan ook u lidmaatskap wysig. Dit word egter aanbeveel dat u wag tot u lidmaatskap verval. Daarna kan u net weer aansluit onder ‘n nuwe lidmaatskap van u keuse. Maak egter seker dat u eers u bestaande lidmaatskap kanselleer alvorens u inskryf onder ‘n nuwe lidmaatskap andersins betaal u dalk vir beide.
Is dit Eenmalige of Herhalende Betalings?
Al die lidmaatskap-opsies is eenmalige betalings, m.a.w. u betaal net een keer, met die uitsondering van die “Silwer” lidmaatskap wat maandeliks herhaal vir ‘n periode van een jaar. Die “Silwer” lidmaatskap-opsie kan egter enige tyd gedurende die jaar gekanselleer word met die “Kansellasie” opsie soos hierbo aangedui. Na kansellasie sal geen verdere maandelikse verhalings gedoen word nie. Ons gaan ook nie ‘n kontrak onder u neus hou soos ‘n selfoonmaatskappy wat u verplig om te betaal vir die duur van die ooreengekome tyd nie. Ons vra ook nie vrae nie, dit is absoluut u keuse en besluit.
Let asseblief daarop dat u lidmaatskap-voordele verbeur word wanneer u kanselleer. Daarom is dit aangewese om te wag tot die einde van ‘n maand alvorens u kanselleer indien u dan die “Silwer”-opsie gekies het. Alle ander lidmaatskap-opsies kanselleer outomaties by verstryking en dit is derhalwe nie nodig om daardie lidmaatskap te kanselleer nie.
Wat gebeur by Verstryking van my Lidmaatskap?
Niks behalwe dat u lidmaatskap opgeskort word nie. Met ander woorde u toegang tot u lidmaatskap-voordele verval. Daar is geen verdere betalings nie. Dit staan u egter vry om daarna weer ‘n nuwe lidmaatskap-opsie te kies.
Kry ek 'n Faktuur vir my Betaling?
Ja, u kry slegs ‘n faktuur indien u ‘n suksesvolle betaling gedoen het. Kyk in u epos. U kan ook u faktuur van die webtuiste aflaai. Kyk op die “spyskaart” onder TUISBLAD > Lidmaatskap Rekening > Fakture.
Hoe verskil Lidmaatskap-opsies van mekaar?
Tans is die enigste verskil tussen die onderskeie lidmaatskap-opsies, die termyn of lewensduur van lidmaatskap. Lidmaatskap raak goedkoper hoe langer die lewensduur van die betrokke lidmaatskap is. Ons behou egter die reg voor om lidmaatskap-voordele te wysig soos nodig. U sal egter geen voordele verbeur gedurende die lewensduur van ‘n betaalde lidmaatskap nie.
Is daar korting vir Pensionarisse en Werklose Persone?
Ja daar is. Pensionarisse kan die woord “Pensionaris” gebruik as ‘n afslag-kode (“Discount Code”) voor die betaalknoppie gekies word. Die bedrag sal aangepas word sodra die kodewoord geaktiveer word.
Werklose persone sonder inkomste is welkom om die “GRATIS”-opsie te gebruik vir solank hulle werkloos is.
Vrae en Antwoorde oor finansiële bydraes aan Afrikaanse Nuus.
Afrikaanse Nuus is u media, nuus en kommunikasie netwerk wat ontstaan het weens ‘n behoefte aan ‘n onafhanklike media netwerk buite die hoofstroom media. Anders as die hoofstroom media wat hoofsaaklik linkse propaganda dien, skroom Afrikaanse Nuus nie om die waarheid te verkondig nie. Lees gerus meer oor ons Missie en Visie.
Afrikaanse Nuus lewer reeds ‘n geruime tyd waardevolle gratis dienste aan die publiek. Lede van die publiek is ook welkom om self by Afrikaanse Nuus betrokke te raak met die publikasie van berigte, rubrieke, blogs, briewe en aankondigings. Die redaksie en tegnici werk gedurig daaraan om ander onafhanklike publikasies, radiostasies en organisasies by die media-netwerk te betrek om sodoende ook as spreekbuis vir ander instansies te dien, hoewel sommiges dan eerder verkies om op hul eie aan te gaan.
Afrikaanse Nuus se geweldige groei sedert Augustus 2013 het egter daartoe aanleiding gegee dat ons die kapasiteit van ons huidige internet fasiliteite oorskry, en derhalwe sal ons moet uitbrei om meer daaglikse lesers en berigte te akkommodeer, of andersins sal dit meebring dat Afrikaanse Nuus stagneer. Met gereelde bydraes deur die publiek, is dit egter ons wens om die volgende trappie te klim. Dit kan egter net bereik word indien bykomende inkomste bronne verkry word.
Afrikaanse Nuus oorskry reeds die toegelate webtuiste werwerkingskapasiteit – Mei 2014
Addisionele inkomste kan wel ook uit advertensies gegenereer word, maar ons moes voorlopig eers die geklassifiseerde advertensieblad ter syde stel aangesien dit tans net meer werkslading op die huidige bediener sal plaas. Die enigste ander opsie om die volgende trappie te klim, is om talle waardevolle berigte te verwyder, insluitend berigte oor aanvalle op die blanke gemeenskap, waardevolle rubrieke, briewe en talle ander bydraes. Dit wil ons graag vermy, en wil daarom eerder ‘n beroep op die publiek doen om ons oor die hindernis te help met ‘n vrywillige bydrae.
Wat is Afrikaanse Nuus se inkomste?
Inkomste uit Skenkings: In die twee jaar sedert Afrikaanse Nuus se stigting op 05 Augustus 2013 tot 05 Augustus 2015, het Afrikaanse Nuus een skenking van $10 (Ongeveer R120) op 27 Julie 2015 ontvang van ITP Gremie uit Europa.
Inkomste Uit Lidmaatskap: Weens die swak reaksie op “Vrywillige Bydraes” fasiliteit, het ons op 18 Oktober 2015 besluit om lidmaatskap opsies te implementeer met ‘n GRATIS lidmaatskap opsie vir persone wat werkloos is weens Swart Ekonomiese Bemagtiging (BBBEE). Ten spyte van meer as 14,000 aanhangers op Facebook en duisende daaglikse webtuiste besoekers, het geen besoeker tot op hede nog besluit om ‘n betaalde lidmaatskap opsie te kies nie. Tans is daar dus geen inkomste uit lidmaatskap opsies nie.
Inkomste uit Advertensies: Talle advertensies word gratis geplaas ter ondersteuning van ander volksorganisasies, radiostasies en besigheidsbelange van persone sonder vaste inkomste; of bloot uit beginsel om belangrike informasie bekend te stel. In die twee jaar na Afrikaanse Nuus se stigting op 05 Augustus 2013 tot 05 Augustus 2015, het Afrikaanse Nuus slegs sowat R750 uit advertensies verdien.
Afrikaanse Nuus se totale inkomste oor ‘n periode van meer as 2 jaar, beloop dus ongeveer R870. Dis is minder as een maand se bedryfsuitgawes. Die res van die kostes word deur die redaksie gedra.
Waarvoor sal Bydraes en Ledegelde aangewend word?
Bydraes sal vir die volgende aangewend word:
Om Afrikaanse Nuus se direkte oorhoofse kostes te dek. Dit sluit in:
Telefoon en ander Kommunikasie-kostes vir skakeling met die publiek.
Kostes verbonde aan die navorsing en publikasie van berigte.
Kostes verbonde aan die ontwikkeling van Afrikaanse Nuus se webtuiste en sagteware.
Om redakteurs, beamptes en skrywers te kompenseer vir direkte uitgawes wat verband hou met die navorsing en publikasie van berigte indien moontlik.
Tans werk alle beamptes op ‘n vrywillige basis sonder enige vergoeding (met die uitsondering van een personeellid), maar ons sal ook graag in die posisie wil wees om meer permanente personeellede aan te stel om sodoende beter nuusdekking en dienste te bied.
Wat beloop die Maandelikse Bedryfsuitgawes?
Die huidige direkte kostes beloop sowat R12000 per maand.
Weens die aantal besoekers en volume van berigte, benodig Afrikaanse Nuus ‘n eie opgegradeerde en voltydse bediener met sowat 4 x Prosesseerders en ongeveer 24 Gb RAM teen ‘n koste van ongeveer R3000 per maand.
Internet toegang vir die redaksie, beamptes en ander skrywers beloop gemiddeld sowat R4000 per maand aangesien personeel oor die wêreld versprei is en nie vanaf een sentrale kantoor werk nie. Sommige maande beloop hierdie gesamentlike kostes tot soveel as R15,000 per maand.
Een persoon se salaris vir deeltydse se werk teen ongeveer R5000 per maand. Hierdie salaris word slegs ten volle betaal indien die redaksie voldoende inkomste uit ander bronne kan genereer.
Wie het tot hede hierdie Uitgawes gedek?
Hierdie kostes is aanvanklik sedert die stigting van Afrikaanse Nuus op 05 Augustus 2013 deur een persoon gedra. Gedurende Oktober 2013 het nog drie stigters-lede begin bydra vir die volgende jaar tot ongeveer Oktober 2014, waarna die kostes weer deur net 2 persone van die redaksie gedra word.
Dit laat egter die vraag ontstaan of dit die moeite werd is om volksbelange te dien en te bevorder terwyl ander volksgenote op die kantlyn staan, en die hoofstroom-media ons volksbelange verguis deur witvoetjie te soek by die regering ter wille van Swart Ekonomiese Voordele?
Waarom vra Afrikaanse Nuus nie gereeld vir Bydraes nie?
Ons is nie ‘n volk van bedelaars nie, maar ‘n eerbare volk waar mense met ‘n gewete, uit vrye wil ‘n bydrae sal maak sonder dat dit gevra word, indien hulle ‘n fasiliteit of diens benut wat ander mense hul tyd of geld kos. Daar was ‘n tyd toe koerante en ander items in selfhelp fasiliteite sonder toesig op straat uitgestal is, en niemand het ‘n koerant of iets geneem sonder om die regte bedrag geld in die geld-bussie te plaas nie. Die geld-bussie het ook nooit “weggeraak” of tekorte getoon nie. As ons as ‘n Volk of as Christene daardie integriteit verloor het, dan is daar werklik geen doel daaraan om Volksbelange of Christenskap te dien of te bevorder nie.
Mens wonder soms of kerke sal voortbestaan indien kollekte-insamelings tydens eredienste gestaak sou word. In sommige Europese lande word jy glo nie ten tye van eredienste by die kerk se deur toegelaat voordat jy nie ‘n bydrae gemaak het nie. Dit herinner mens nogal aan kunstenaars wat vertonings lewer teen betaling. Vir kunstenaars was dit nog altyd die aanvaarde norm, maar wie wil nou ‘n burger van ‘n volk, kerk of samelewing wees waar alles om geld en mag draai en nie oor beginsels nie?
Ons uitgangspunt is dat mense met die finansiële vermoeë wel ‘n bydrae sal maak indien ons ons werk behoorlik doen, terwyl werklose persone geensins uitgesluit mag word indien hulle dit nie kan bekostig nie. Indien Afrikaanse Nuus dan tot niet moet gaan, dan sal ons bloot net ‘n historiese reflekse wees van ‘n volk wat in wese nie meer bestaan nie.
Hoe kan Bydraes gemaak word?
U kan ‘n eenmalige of maandelikse bydrae maak via die fasiliteite op die “Vrywillige Bydraes” blad. Alternatiewelik kan u bloot ‘n betaalde lidmaatskap-opsie kies en so kan u ook aanteken vir volle toegang tot alle nuus en informasie. Tans aanvaar ons slegs bydraes of betalings via PayPal totdat fasiliteite opgegradeer kan word om ander betalingsfasiliteite te akkommodeer. Indien u ‘n debiet- of kredietkaart besit, kan u betalings via PayPal doen.
Is dit Veilig om Betalings op hierdie wyse te doen?
PayPal gebruik dieselfde sekuriteit vir die stuur en ontvang van informasie via die internet as meeste banke. Daarbenewens is PayPal ‘n gevestigde maatskappy wat voorheen deur eBay besit was en is tans die grootste betaling-prosesseerder op die internet. PayPal bied ook beskerming aan die publiek. Lees gerus meer hieroor op PayPal se webblad.
Hoe Kanselleer ek my Maandelikse Bydrae?
Daar is drie maniere hoe u maandelikse bydraes via PayPal kan kanselleer:
Klik bloot op die “Unsubscribe” knoppie op die “Vrywillige Bydraes” blad en volg die proses.
Teken aan op u PayPal rekening indien u wel ‘n PayPal rekening het en kanselleer u subskripsie.
Kontak Afrikaanse Nuus en versoek ons om u bydrae te kanselleer. Verskaf asseblief volledige besonderhede.
Nota: Let asseblief daarop dat bogenoemde knoppie slegs werk vir maandelikse bydraes en nie vir eenmalige betalings nie. Indien u ‘n eenmalige betaling wil kanselleer, teken asseblief aan op u PayPal rekening. Die besonderhede is per epos aan u versend ten tye van die transaksie.
Waarom word BMarkSA as begunstigde aangedui?
Afrikaanse Nuus is onafkanklik van BMarkSA, maar die finansiële administrasie word deur BMarkSA behartig. Daarom word BMarkSA as begunstigde aangedui tydens finansiële transaksies, hoewel die betrokke fondse dan na Afrikaanse Nuus gekanaliseer word